ઓઢવ વિસ્તારમાં રહેતા શનિકુમાર ધર્મેન્દ્રકુમાર વર્માએ ઓઢવ પોલીસ સ્ટેશનમાં સાત શખ્સ વિરુદ્ધ હત્યાની ફરિયાદ નોંધાવી છે. ફરિયાદમાં કરેલા આક્ષેપ પ્રમાણે નવરાત્રિ હોવાથી બે દિવસ પહેલાં દીપ ટ્રાવેલ્સ નામની લકઝરી બસના સંચાલકે પેસેન્જરોને પાવાગઢ દર્શન કરવા માટે લઇ ગયા હતા. માતાજીના દર્શન કરવા શનિકુમાર તેમની માતા પ્રિયાદેવી અને બહેન પૂજા વર્મા સાથે ગયા હતા ત્યારે ઓઢવ વિસ્તારમાં કર્ણાવતીપાર્કમાં રહેતો પરબતસિંહ કુશવાહા પણ દર્શન કરવા માટે ગયો હતો. ગઇ કાલે દિવસે પરબત લકઝરીમાં તેની સીટ પુશબેક કરીને બેઠો હતો ત્યારે શનિએ પરબતને સીટ સીધી કરવાનું કહ્યું હતું. આ મામલે પરબત અને શનિ વચ્ચે બોલાચાલી થઇ હતી અને ત્યારબાદ મારામારી પણ થઇ હતી. જેની અદાવત રાખીને પરબતે તેના સાગરીત ધમેન્દ્રને બબાલ થઇ હોવાનો ફોન કરી દીધો હતો. શનિ સાથે ઘડાનો બદલો લેવા માટે ધમેન્દ્ર અને તેના સાગરીતો ઋષભ, ચંદન તેમજ અન્ય ત્રણ વ્યકિતઓને લઇને મોડી રાત્રે અગિયાર વાગ્યાની આસપાસ ઓઢવ વિસ્તારમાં આવેલ સીએમસી વહેરા પાસે તલવાર, પાઇપો તેમજ ધારદાર હથિયાર લઇને ઊભા રહ્યા હતા.